КъБР-м и Iэтащхьэм и саугъэтыр зыхуагъэфэщахэр
«Урысейм и хьэпшып нэхъыфIи 100» урысейпсо зэпеуэм къыщыхэжаныкIахэмрэ ФIагъымкIэ КъБР-м и Iэтащхьэм и саугъэтыр 2016 гъэм зыхуагъэфэщахэмрэ дыгъэгъазэм и 16-м КъБР-м и Правительствэм и унэм щагъэлъэпIащ.
ЗэIущIэр къызэIуихащ Къэбэрдей-Балъкъэрым и Правительствэм и УнафэщI Мусуков Алий.
— Ди республикэм и экономикэм иужьрей илъэсхэм узыщыгуфIыкIын зыужьыныгъэ игъуэтащ. Промышленностыр щIэгъэхуэбжьауэ ирагъэфIакIуэ, мэкъумэш хозяйствэм йолэжь, туризмэми зыужьыныгъэ инхэр игъуэтыну дыщогугъ. Гулъытэ хэха худощI хамэ къэрал къраш хьэпшыпхэм ефIэкIын ди деж къыщыщIэгъэкIыным. Инвестицэ проект инхэр щагъэзащIэ республикэм. Апхуэдэщ «Этана» IуэхущIапIэмрэ вольфрам-молибден комбинатымрэ щекIуэкIхэр. Мис абыхэм я фIыгъэкIэ республикэм и экономикэр лъагъуэщIэ теувэнущ, IэнатIэщIэхэр къызэрагъэпэщынущ. Пхъэщхьэмыщхьэ, хадэхэкI гъэкIыным, джэдкъаз гъэхъуным, туризмэм мылъкушхуэ хухах. Республикэм и предприятэ пэрытхэри хъарзынэу мэлажьэ. Абыхэм къыщIагъэкI хьэпшыпхэм я фIагъырщ зытрагъащIэр, — захуигъэзащ Мусуковым къызэхуэсахэм. — ФIагъымкIэ КъБР-м и Iэтащхьэм и саугъэтымрэ «Урысейм и хьэпшып нэхъыфIи 100» урысейпсо зэпеуэмрэ ди деж щылажьэ предприятэу 24-рэ хэтати, абыхэм къыщIагъэкI ерыскъыуэ, хьэпшыпу лIэужьыгъуи 100 къагъэлъэгъуащ. КъБР-м и Iэтащхьэм и саугъэтыр 2016 гъэм продукцэ зэмылIэужьыгъуэ 20-м хуагъэфэщащ. Сыхуейщ абыхэм я лэжьыгъэр нэхъыфIыжу къызэрагъэпэщыну, дяпэкIи я ехъулIэныгъэ тлъагъуу республикэм, къэралым хуэлэжьэну.
«Урысейм и хьэпшып нэхъыфIи 100» урысейпсо зэпеуэм щытекIуауэ къыщалъытащ «Жако», «Велес-Агро» ООО-хэр, «Тэрчналмэс» АО-р. Дипломхэр «Ципинов Групп» ООО-м, «Велес — Агро» ООО-м, «Кавказкабель» АО-м иратащ.
ФIагъымкIэ КъБР-м и Iэтащхьэм и саугъэтыр 2016 гъэм хуагъэфэщащ «Жако», «Нальчикский консервный завод», «Ципинов Групп», «Светловодский», «Велес-Агро», «Къэббалъкънефтегаз», «Къэббалъкъгипс», «Эльбрус-инвест», «Санаторий «Кавказ», «ЮгМега Сервис», «Дом здоровья» ООО-хэм, «Прохладненский хлебзавод», «Халвичный завод «Нальчикский», «Гидрометаллург», «Санаторий «Чайка», «Такси», КФХ «Ай-Раян» ОАО-хэм, Уней хьэрычэтыщIэхэу Хьэпэ Анзор, Соттаевэ Лейлэ, «Лъэпкъ художественнэ IэщIагъэхэмкIэ республикэ центр» IуэхущIапIэм.
Щомахуэ Залинэ.
